[Die teks uit Openbaring 17: En hy sê vir my: Die waters wat jy gesien het, waar die hoer op sit, is volke en menigtes en nasies en tale. En die tien horings wat jy op die dier gesien het, hulle sal die hoer haat en haar verlate maak en naak, en haar vlees eet en haar met vuur verbrand. Want God het dit in hulle harte gegee om sy bedoeling uit te voer en een bedoeling uit te voer, en hulle heerskappy aan die dier te gee totdat die woorde van God volbring is. En die vrou wat jy gesien het, is die groot stad wat heerskappy voer oor die konings van die aarde.]
Moody het vroeër aan die hof gesê die ritueel is gebaseer op daardie teksvers en die sataniese elemente is eers in ‘n latere stadium bygevoeg. Tydens ‘n vorige hofsitting het hy gesê hy het een middag nadat hy sokker gespeel het op die vers afgekom. ‘n Klein Nuwe Testament-bybel het op sy bedtafeltjie gelê en toe hy dit oopmaak, het hy daarop afgekom. Hy het aan die hof gesê hy het die vers ‘n paar keer gelees, en was verward daaroor. “Hoekom het jy nie jou pa gevra nie? Hy is ‘n ooglopende kenner, dan nie?” het regter Geraldine Moody Donderdag gevra. Die hof het gehoor dat Moody se pa ‘n Christelike pastoor is. Hy sê hy weet nie waarom hy nie sy pa gevra het om die teks te verduidelik nie.
Gaurneri het Moody ook gevra om die hof te wys waar dit in die teks aandui dat mens bloed moet drink. Moody het na die afskrif van die teks, wat deur die Staatsaanklaer van die internet uitgedruk is, geloer en gesê hy kan dit nie opspoor nie. “Dis nie daar nie,” het Moody gesê. “Nie daar nie? Sien, net noudiedag het jy die teks opgesê en het die drink van bloed ingesluit,” het Guarneri gesê. “Dis baie vreemd dat daar, in die Bybel, geen verwysing na die drink van bloed gemaak word nie.”
Regter Borchers het die ondervraging onderbreek en voorgestel dat Moody die teks moontlik in ‘n ander weergawe gelees het. Moody het gesê hy het sy weergawe uit die Nuwe Testament gelees, maar nie gesê watter weergawe nie.
Toe die hof nie Moody se weergawe kon identifiseer nie, het Guarneri gesê hy glo nie dat een weergawe van die Bybel ‘n spesifieke sin het wat die ander glad nie het nie. Hy het toe vir Moody gevra wanneer dit aan hom openbaar is wie die dier is, wat ook in die Bybel genoem word. “Die hele tyd, totdat jy Kirsty vermoor het, was dit aan jou openbaar of het jy uitgevind wie die dier is?” wou Guarneri weet. Moody het gesê dit is nooit openbaar nie.
“Jy wou mag aan die dier gee sonder om te weet wie dit is?” het hy gevra. “Jy moes baie dagga gerook het.”